Stýrivextir voru síðast lækkaðir um 0,25 prósentur í byrjun nóvember . Vísir / vilhelm Peningastefnunefnd Seðlabanka Íslands hefur ákveðið að halda vöxtum bankans óbreyttum . Meginvextir bankans , vextir á sjö daga bundnum innlánum , verða því áfram 3% . Í yfirlýsingu peningastefnunefndar segir að samkvæmt nýlega birtum þjóðhagsreikningum hafi hagvöxtur verið 0,2% á fyrstu níu mánuðum ársins . Þetta sé aðeins meiri vöxtur en Seðlabankinn gerði ráð fyrir í nóvember en í meginatriðum hafi efnahagsþróunin það sem af er ári verið í samræmi við nóvemberspá bankans . Verðbólga mældist jafnframt 2,7% í nóvember og hefur , eins og undirliggjandi verðbólga , hjaðnað milli mánaða . Verðbólguhorfur hafi lítið breyst frá síðasta fundi nefndarinnar og verðbólguvæntingar við markmið miðað við flesta mælikvarða . „ Taumhald peningastefnunnar hefur því lítið breyst milli funda . Peningastefnan mun á næstunni ráðast af samspili þróunar efnahagsumsvifa annars vegar og verðbólgu og verðbólguvæntinga hins vegar , “ segir í tilkynningu peningastefnunefndar . Stýrivextir voru síðast lækkaðir um 0,25 prósentur í byrjun nóvember og meginvextir urðu því 3% , þeir lægstu frá upphafi . Kynningarfundur hefst klukkan 10 í Seðlabankanum þar sem Ásgeir Jónsson , seðlabankastjóri og formaður peningastefnunefndar , og Rannveig Sigurðardóttir , aðstoðarseðlabankastjóri , gera grein fyrir ákvörðun nefndarinnar og svara spurningum fundargesta . Sýnt verður beint frá fundinum á Vísi . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .